b"\n_START_ARTICLE_\n\xc5\xa0pital ob Dravi\n_START_SECTION_\nGeografija\n_START_PARAGRAPH_\nMesto le\xc5\xbei na ju\xc5\xbenih pobo\xc4\x8djih Kr\xc5\xa1kih Alp (Gurktaler Alpen), med obmo\xc4\x8djem Lurnskega polja (Lurnfeld) in spodnjo dolino reke Drave. Navkljub svojemu imenu je zgodovinsko jedro naselja nastalo na bregovih re\xc4\x8dice Jezernice (Lieser), ki se v Dravo izliva ju\xc5\xbeno od mesta, ob vzno\xc5\xbeju gore Goldeck. Vrh je dosegljiv z \xc5\xbei\xc4\x8dnico. Zaradi upravne delitve obmo\xc4\x8dja Gro\xc3\x9fegg se \xc5\xa0pital razteza do ju\xc5\xbene obale Mil\xc5\xa1tatskega jezera._NEWLINE_Mesto sestavlja sedem katastrskih ob\xc4\x8din (0Katastralgemeinden): Jamle/Amlach), Edling, Gro\xc3\x9fegg, Molec/Molzbichl, Ol\xc5\xa1je/Olsach, \xc5\xa0pital/Spittal in St. Peter-Edling.\n_START_SECTION_\nZgodovina\n_START_PARAGRAPH_\nPrvi dokument, ki omenja naselje, datira v leto 1191, ko sta ortenbur\xc5\xa1ka grofa Hermann I. in Oto II. postavila bolni\xc5\xa1nico (Spittl) in cerkev. Skupaj s posestmi Ortenbur\xc5\xbeanov je leta 1418 \xc5\xa0pital podedoval grof Herman II. Celjski. Celjski grofje, ki so bili leta 1436 povzdignjeni v dr\xc5\xbeavne grofe in kneze (Reichsgrafen), so izumrli, ko je zadnjega iz rodu kneza Ulrika II. Celjskega leta 1456 v Beogradu ubil Ladislav Hunyadi. Posestva Celjskih je na podlagi dedne pogodbe pridobil cesar Friderik III. Habsbur\xc5\xa1ki. _NEWLINE_Leta 1478 so mesto in okolico uposto\xc5\xa1ili Turki in kmalu za tem ga je okupiral ogrski kralj Matija Korvin. Mesto je dvakrat opusto\xc5\xa1il po\xc5\xbear oziroma po\xc5\xbeig upornih kmetov leta 1522 in 1729. Leta 1524 je nadvojvoda Ferdinand I. mesto z okolico in celotno nekdanjo grofijo Ortenburg podelil svojemu zakladniku Gabrielu von Salamanca (1489\xe2\x80\x931539)._NEWLINE_Po letu 1533 so grofje Salamanca-Ortenburg na glavnem trgu mesta zgradili Grad Porcia, kot svojo glavno rezidenco. Zgradbo v slogu italijanskih pala\xc4\x8d pri\xc5\xa1tevamo med najpomembnej\xc5\xa1e  renesan\xc4\x8dne gradove v Avstriji. Ta grofovska dru\xc5\xbeina je tudi prezidala bolnico ali \xc5\xa1pital na drugi strani reke Lieser in pozno gotsko katoli\xc5\xa1ko farno cerkev Marijinega oznanjenja na temeljih cerkve iz 13. stoletja. Leta 1662 je \xc5\xa0pital ob Dravi pre\xc5\xa1el v posest gori\xc5\xa1kih grofov, ki so grad Porcia imeli v lasti do leta 1918._NEWLINE_Prvi trg je bil zasnovan leta 1242, leta 1457 je cesar Friderik prebivalcem podelil pravico do svobodne izbire sodnika in tr\xc5\xa1kega sveta. \xc5\xa0pital je status mesta dobil pred ve\xc4\x8d kot 750 leti.\n_START_SECTION_\nGlavne znamenitosti\n_START_PARAGRAPH_\nV sredi\xc5\xa1\xc4\x8du mesta je grad Porcia, ki je obravnavan kot eden najpomembnej\xc5\xa1ih renesan\xc4\x8dnih gradov v Avstriji. Leta 1533 ga je v slogu italijanskih pala\xc4\x8d zgradil Gabriel von Salamanca-Ortenburg (1489\xe2\x80\x931539), zakladnik svetega rimskega cesarja. Med letoma 1662 in 1918 je bil rezidenca grofov iz italijanskega kraja Porcia. Danes gosti letne festivalske prireditve klasi\xc4\x8dne gledali\xc5\xa1ke komedije (Kom\xc3\xb6dienspiele Porcia), v njem pa je tudi muzej lokalne zgodovine._NEWLINE_Nasproti gradu stoji mestna hi\xc5\xa1a, biv\xc5\xa1a renesan\xc4\x8dna pala\xc4\x8da plemi\xc5\xa1ke rodbine Khevenh\xc3\xbcller, zgrajena leta 1537._NEWLINE_Poznogotska katoli\xc5\xa1ka \xc5\xbeupnijska cerkev Marijinega oznanjenja je bila zgrajena leta 1584 na temeljih iz 13. stoletja._NEWLINE_Spittl (bolni\xc5\xa1nica), po kateri je mesto prejelo ime, je v bli\xc5\xbeini mosta \xc4\x8dez re\xc4\x8dico Lieser v 16. stoletju ponovno zgradil Gabriel von Salamanca. Leta 1919 je bila med potekom koro\xc5\xa1kega plebiscita za\xc4\x8dasni sede\xc5\xbe koro\xc5\xa1ke vlade. Od leta 1995 je v Spittlu srednja tehni\xc4\x8dna \xc5\xa1ola (Fachhochschule)._NEWLINE_Ju\xc5\xbeno od mesta, v dolini reke Drave, le\xc5\xbei vas Molec (nem\xc5\xa1ko 'Molzbichl'), kjer so ostanki prvega koro\xc5\xa1kega samostana, ki ga je okrog leta 780 ustanovil bavarski vojvoda Tasilo III. in je bil opu\xc5\xa1\xc4\x8den v 10. stoletju. V bli\xc5\xbeini je majhen muzej, v katerem so razstavljeni mnogi arheolo\xc5\xa1ki predmeti koro\xc5\xa1kega izvora._NEWLINE_V \xc5\xa0pitalu je najve\xc4\x8dja avstrijska zasebna zbirka \xc5\xbeelezni\xc5\xa1kih modelov.\n_START_SECTION_\nTransport\n_START_PARAGRAPH_\nMesto ima \xc5\xbeelezni\xc5\xa1ko postajo na progi Tauernbahn med Beljakom in Salzburgom. Le\xc5\xbei v bli\xc5\xbeini avtoceste A10 (Turska avtocesta), zvezne ceste (bundesstra\xc3\x9fe) B99 Katschberg-Stra\xc3\x9fe, ki vodi do prelaza Katschberg in B100 Drautal-Stra\xc3\x9fe, ki vodi proti Lienzu na vzhodnem Tirolskem. Gondola pelje na bli\xc5\xbenjo goro Goldeck (2142 m)."